TARYBOS REGLAMENTAS (EB) Nr. 860/2005
2005 m. gegužės 30 d.
iš dalies keičiantis Reglamentą (EB) Nr. 27/2005 dėl žvejybos galimybių Grenlandijos, Farerų salų ir Islandijos vandenyse bei menkių žvejybos Šiaurės jūroje, ir iš dalies keičiantis Reglamentą (EB) Nr. 2270/2004 dėl giliavandenių ryklių ir bukasnukių ilgauodegių grenadierių žvejybos galimybių
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 20 straipsnį,
atsižvelgdama į 2004 m. vasario 26 d. Tarybos reglamentą (EB) Nr. 423/2004, nustatantį menkių išteklių atkūrimo priemones (2), ypač jo 8 straipsnį,
atsižvelgdama į Komisijos pasiūlymą,
kadangi:
(1)
Reglamentas (EB) Nr. 27/2005 (3) 2005 m. nustato žvejybos galimybes ir susijusias sąlygas tam tikriems žuvų ištekliams ir išteklių grupėms, taikomas Bendrijos vandenyse ir Bendrijos laivams vandenyse, kuriuose būtina apriboti sužvejojimus.
(2)
Būtina ištaisyti kai kurias skaičiavimo klaidas, padarytas skirstant tam tikrų rūšių žuvies kvotas valstybėms narėms.
(3)
Siekiant pagerinti sprendimų priėmimo procesą, grindžiamą patikimais moksliniais patarimais ir geriausia turima informacija, tokios pačios sąlygos turėtų būti taikomos EB laivų teikiamiems duomenims apie kvotomis nereglamentuojamų rūšių sugavimus EB vandenyse, juos išskirstant pagal kiekvienam rajonui tenkančias rūšis.
(4)
Laikydamasi Europos ekonominės bendrijos ir Islandijos Respublikos susitarime dėl žuvininkystės ir jūros aplinkos (4) numatytos tvarkos, Bendrija konsultavosi su Islandija dėl žvejybos teisių 2005 m. Konsultacijų rezultatai turi būti įtraukti į Reglamentą (EB) Nr. 27/2005.
(5)
Grenlandijos valdžios institucijos Komisijai pranešė, kad Grenlandijos vandenyse Bendrija gali sužvejoti 1 000 tonų snieginių krabų. Su Grenlandijos valdžios institucijomis taip pat buvo susitarta, kad visa jūrų ešerių kvota V ir XIV rajonuose gali būti sužvejojama pelaginiais tralais.
(6)
Paaiškėjo, kad laivams, žvejojantiems traukiamaisiais įrankiais, turinčiais 120 mm dydžio kvadratinių akių langus, skyrus daugiau dienų per kalendorinį mėnesį žvejybai Šiaurės jūroje, galėtų kilti pavojus menkių išteklių atkūrimui ir tai prieštarautų 2004 m. vasario 26 d. Reglamento (EB) Nr. 423/2004 8 straipsniui. Dėl to Šiaurės jūra turėtų būti išbraukta iš rajonų, kuriuose leidžiama žvejoti papildomą dienų skaičių, sąrašo. Taip pat reikėtų išaiškinti 120 mm dydžio kvadratinių akių langų technines specifikacijas.
(7)
Giliavandenių ryklių žvejybos galimybės ICES X parajonyje (Bendrijos ir tarptautiniai vandenys) turėtų būti padidintos iki 120 tonų, kad būtų galima iškrauti giliavandenius ryklius, kurie kaip neišvengiama priegauda sužvejojami žvejojant kitų rūšių žuvis.
(8)
Taisyklės, reglamentuojančios žvejybos Reglamento (EB) Nr. 27/2005 IVa ir IVc prieduose apibrėžtuose rajonuose sąveiką, neturėtų sutrukdyti laivui išnaudoti IVa priede nurodytą didžiausią dienų skaičių. Todėl tas taisykles reikėtų iš dalies keisti.
(9)
Reglamentas (EB) Nr. 2270/2004 (5) nustato tam tikrų giliavandenių žuvų rūšių išteklių žvejybos galimybes Bendrijos žvejybos laivams 2005 m. ir 2006 m.
(10)
Bukasnukių ilgauodegių grenadierių žvejybos galimybės ICES Vb kvadrate, VI ir VII parajoniuose (Bendrijos ir tarptautiniai vandenys) buvo netinkamai apskaičiuotos Reglamente (EB) Nr. 2270/2004 ir jos turėtų būti ištaisytos.
(11)
Siekiant užtikrinti Bendrijos žvejų pragyvenimo šaltinį, svarbu nedelsiant leisti šių rūšių žvejybą. Atsižvelgiant į reikalo skubumą, būtina nustatyti išimtį prie Europos Sąjungos sutarties ir prie Europos Bendrijų steigimo sutarčių pridėto Protokolo dėl nacionalinių parlamentų vaidmens Europos Sąjungoje I dalies 3 pastraipoje nurodytam šešių savaičių laikotarpiui.
(12)
Todėl Reglamentus (EB) Nr. 27/2005 ir (EB) Nr. 2270/2004 reikėtų iš dalies atitinkamai pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 27/2005 pakeitimai
Reglamentas (EB) Nr. 27/2005 iš dalies keičiamas taip:
1)
5 straipsnio 2 dalis pakeičiama taip:
„2. Laikantis 9, 16 ir 17 straipsniuose nustatytų sąlygų, Farerų salų, Grenlandijos, Islandijos ir Norvegijos žvejybos jurisdikcijai priklausančiuose vandenyse bei žvejybos zonoje aplink Jan Mayen Bendrijos laivams leidžiami I priede nurodytos kvotos neviršijantys sugavimai.“;
2)
9 straipsnis papildomas šia pastraipa:
„Islandijos jurisdikcijai priklausančiuose vandenyse Bendrijos laivai gali žvejoti tik rajone, kuris yra apibrėžiamas tiesiomis linijomis paeiliui jungiant toliau pateikiamas koordinates:
Pietvakarių rajonas
1)
63° 12′ šiaurės platumos ir 23° 05′ vakarų ilgumos per 62° 00′ šiaurės platumos ir 26° 00′ vakarų ilgumos;
2)
62° 58′ šiaurės platumos ir 22° 25′ vakarų ilgumos;
3)
63° 06′ šiaurės platumos ir 21° 30′ vakarų ilgumos;
4)
63° 03′ šiaurės platumos ir 21° 00′ vakarų ilgumos, nuo čia iki 180° 00′ pietų platumos;
Pietryčių rajonas
1)
63° 14′ šiaurės platumos ir 10° 40′ vakarų ilgumos;
2)
63° 14′ šiaurės platumos ir 11° 23′ vakarų ilgumos;
3)
63° 35′ šiaurės platumos ir 12° 21′ vakarų ilgumos;
4)
64° 00′ šiaurės platumos ir 12° 30′ vakarų ilgumos;
5)
63° 53′ šiaurės platumos ir 13° 30′ vakarų ilgumos;
6)
63° 36′ šiaurės platumos ir 14° 30′ vakarų ilgumos;
7)
63° 10′ šiaurės platumos ir 17° 00′ vakarų ilgumos, nuo čia iki 180° 00′ pietų platumos.“;
3)
IB, IC, ID, IVa, IVc ir VI priedai iš dalies keičiami pagal šio reglamento I priedą.
2 straipsnis
Reglamento (EB) Nr. 2270/2004 pakeitimai
Reglamento (EB) Nr. 2270/2004 priedas iš dalies keičiamas pagal šio reglamento II priedą.
3 straipsnis
Įsigaliojimas
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gegužės 30 d.